Encetem el nou apartat de col·laboracions en el nostre butlletí mensual BICC amb l'aportació de l'escriptor i director dels Serveis Territorials del Departament de Cultura a la Catalunya central Lluís Cerarols, que fa una reflexió sobre el patrimoni cultural de les nostres comarques:
Amb els pocs mesos que fa que estic en el càrrec de Director dels Serveis Territorials de Cultura a la Catalunya Central, he pogut prendre consciència de dos aspectes fonamentals que són els que voldria subratllar en aquest escrit.
En primer lloc, cal dir ben alt i ben clar que a les sis comarques de la Catalunya Central tenim un patrimoni cultural molt gran i molt interessant.
Des de la riquesa dels seus museus de diverses temàtiques, la gran quantitat d'esglésies romàniques i les catedrals, els temples gòtics, les esglésies barroques, amb la sort que algunes d'elles guarden els seus retaules, l'orfebreria, etc. Els diferents arxius comarcals on es guarda la valuosa documentació que és una poderosa font d'investigació que ens ajuda a explicar el nostre passat.
Els jaciments arqueològics que abasten dotzenes de segles, o coves que testimonien l'estada dels neandertals en aquestes contrades.
Les diferents exposicions temporals d'artistes del passat i del present, la nombrosa quantitat de concerts, les múltiples iniciatives que hi ha en els diferents municipis d'activitat sociocultural: associacions sardanistes, colles geganteres, patronats culturals, entitats de promoció de festes ben arrelades..., el talent dels nostres escriptors i artistes en general que ens ofereixen generosament les seves obres, les iniciatives de tota mena que procuren dinamitzar els nostres pobles i ciutats, etc. Aquesta enorme xarxa cultural és una peculiaritat del nostre país.
Tanmateix, la segona observació que he constatat és que en general hi ha un gran desconeixement del patrimoni cultural d'una comarca respecte d'una altra.
Així un ciutadà mitjà d'Osona fàcilment desconeix l'església de Sant Quirze de Pedret del Berguedà i les seves pintures romàniques conservades al Museu Diocesà de Solsona.
O un ciutadà amb un cert bagatge cultural del Bages probablement desconeix l'existència del jaciment arqueològic de l'Esquerda de Roda i Les Masies a Osona.
Aquest fet denota que arrosseguem la mancança d'una política cultural integradora del territori.
Curiosament, hi ha una gran quantitat de publicacions en forma de tríptics, butlletins, llibrets... de molts municipis o comarques.
Tanmateix, no hi ha publicacions on quedi escrit i recollit tot el nostre patrimoni cultural més important que, com hem dit, és molt ampli i molt interessant.
El que hi ha publicat o a l'abast del públic és molt dispers i això fa que amb facilitat aquests documents es perden, es descontextualitzen, o acaben oblidats en un calaix o en un prestatge de l'estanteria tapats per altres llibres.
És una mica reflex de la principal característica del coneixement dels nostres temps a causa dels nous mitjans de comunicació de les xarxes socials: la dispersió.
Si al coneixement no li podem donar estructura, cos, orientació, relació amb el conjunt... acaba sent una mena d'informació que no l'afavoreix i, en conseqüència, serà llavor d'ignorància i desconeixement.
Per això, seria important de poder crear un tipus de guia cultural general de les sis comarques que componen la Catalunya Central.
Aquesta seria una manera de posar en valor tot el nostre ric patrimoni i de donar-lo a conèixer fàcilment a qualsevol persona que hi pugui mostrar interès.